​ສຫລ ຈະ​ຊ່ວຍ​ເຫລືອລາວ ຫລາຍ​ຂື້ນ ໃນ​ການເກັບ​ກູ້ ລະ​ເບີດ UXO ​
ເຈົ້າໜ້າທີ່ລາວ​ຢືນຢັນ​ວ່າ​ ທາງ​ການ​ສະຫະລັດ​ໄດ້ຮັບປາກ​ ທີ່​ຈະ​ໃຫ້ການ​ຊ່ວຍ​ເຫລືອ​ລາວ ໃນ​ການ​ເກັບ​ກູ້ລະ​ເບີດ ບໍ່ທັນແຕກ ​ຫລາຍ​ຂື້ນ​.
ເອກອັກຄະລັດຖະທູດລາວຢືນຢັນວ່າ ທາງການສະຫະລັດໄດ້ຮັບປາກທີ່ຈະໃຫ້ການຊ່ວຍ ເຫລືອລາວ ໃນການເກັບກູ້ລະເບີດ UXO ຫລາຍຂື້ນ ແລະຈະເປັນການຊ່ວຍເຫລືອ ໄລຍະຍາວ ເປັນເວລາ 10 ປີ ໃນແຕ່ລະຄັ້ງ ທ່ານຢົງ ຈັນທະລັງສີ ເອກອັກຄະລັດຖະທູດລາວປະຈໍາ ປະເທດສວີສເຊີແລນດ໌ໄດ້ໃຫ້ການຢືນຢັນກັບ VOA ວ່າ ສະເພາະໃນໄລຍະ 2 ປີມານີ້ ທາງການສະຫະລັດໄດ້ໃຫ້ ການຊ່ວຍເຫລືອເຂົ້າໃນການເກັບກູ້ລະເບີດບໍ່ທັນແຕກຫລື UXO ທີ່ຕົກຄ້າງຢູ່ໃນລາວຄິດເປັນມູນຄ່າສະເລ່ຍ 5 ລ້ານ ໂດລາຕໍ່ປີ ຫາກແຕ່ການຊ່ວຍເຫລືອໃນໄລຍະໃໝ່ນັ້ນ ທາງການສະຫະລັດກໍໄດ້ຮັບປາກວ່າ ຈະເພີ່ມການຊ່ວຍ ເຫລືອໃຫ້ຫລາຍຂຶ້ນ ແລະກໍຈະເປັນການຊ່ວຍເຫລືອ ໄລຍະຍາວອີກດ້ວຍ ທັງນີ້ໂດຍການຢືນຢັນຂອງທ່ານຢົ້ງໃນຄັ້ງດັ່ງກ່າວນີ້ ທ່ານໄດ້ອ້າງເຖິງໝາກຜົນທີ່ໄດ້ຮັບ ຈາກການພົບປະເຈລະຈາ ລະ ຫວ່າງທ່ານທອງລຸນ ສີສຸລິດ ຮອງນາຍົກລັດຖະມົນຕີແລະ ລັດຖະມົນຕີຕ່າງປະເທດກັບ ທ່ານນາງ ຮິລລາຣີ ຄລິນຕັນ, ລັດຖະມົນຕີວ່າການຕ່າງປະ ເທດສະຫະລັດ ຊຶ່ງໄດ້ມີຂຶ້ນໃນ ໂອກາດທີ່ທ່ານທອງລຸນ ເດີນ ທາງ ໄປຢ້ຽມຢາມສະຫະລັດ ຢ່າງເປັນທາງການເມື່ອທ້າຍ ເດືອນກໍລະກົດທີ່ຜ່ານມາ ດັ່ງ ທີ່ທ່ານຢົງໄດ້ໃຫ້ການຊີ້ແຈງ ໃນຕອນນຶ່ງວ່າ: ຍີ່ງໄປກວ່ານັ້ນ ການທີ່ລັດຖະບານລາວໄດ້ເປັນເຈົ້າພາບຈັດກອງປະຊຸມຄັ້ງທໍາອິດຂອງລັດພາຄີສົນທິສັນຍາວ່າດ້ວຍການເກືອດຫ້າມລະເບີດລູກຫວ່ານ ຫລືສົນທິສັນຍາ OSLO ເມື່ອວັນທີ່ 9-12 ເດືອນພະຈິກທີ່ຜ່ານມານັ້ນ ກໍຍັງປາກົດວ່າ ມີຫລາຍປະເທດທີ່ໄດ້ຕົກລົງຫລືຮັບປາກ ແລະປະກາດທ່າທີທີ່ຈະໃຫ້ການຊ່ວຍເຫລືອລາວໃນການເກັບກູ້ລະເບີດ UXO ຫລາຍຂຶ້ນອີກດ້ວຍ ກອງປະຊຸມໄດ້ຮັບຮອງເອົາເອກະສານສໍາຄັນ 4 ສະບັບດ້ວຍກັນ ກໍຄືຖະແຫລງການວຽງຈັນ ແຜນປະຕິບັດການວຽງຈັນກ່ຽວກັບການ ຈັດຕັ້ງປະຕິບັດສົນທິສັນຍາ ຮູບແບບລາຍ ງານການປະຕິບັດສົນທິສັນຍາ ແລະແຜນ ການປະຊຸມສໍາລັບລັດພາຄີ ໃນປີ 2011 ນັບແຕ່ປີ 1996 ເປັນຕົ້ນມາ ອົງການເກັບ ກູ້ລະເບີດແຫ່ງຊາດລາວ ຫລື Lao UXO ສາມາດເກັບກູ້ລະເບີດ ແລະທໍາລາຍ UXO ໄປຫລາຍກວ່າ 1 ລ້ານໜ່ວຍ ໂດຍເປັນ ການເກັບກູ້ UXO ອອກໄປຈາກພື້ນທີ່ ກວ້າງກວ່າ 25,000 ເຮັກຕ້າ ຫລືໜ້ອຍ ກ່ວາ 1% ຂອງພື້ນທີ່ທີ່ມີລະເບີດ UXO ຕົກຄ້າງຢູ່ໃນລາວ ຊຶ່ງໝາຍຄວາມວ່າ ຖ້າ ຫາກສະພາບການເກັບກູ້ຍັງຄົງເປັນຄືກັບໃນໄລຍະ 15 ປີທີ່ຜ່ານມານີ້ ກໍຈະເຮັດໃຫ້ການ ເກັບກູ້ UXO ໃນລາວ ຈະຕ້ອງໃຊ້ເວລາອີກຍາວນານກວ່າ 100 ປີ ດ້ວຍເຫດນີ້ ຈຶ່ງເຮັດ ໃຫ້ທາງການລາວຕັ້ງຄວາມຫວັງໄວ້ວ່າ ຈະຕ້ອງໄດ້ຮັບການຊ່ວຍເຫລືອຈາກຕ່າງປະເທດ ບໍ່ໜ້ອຍກວ່າ 30 ລ້ານໂດລາໃນແຕ່ລະປີ ເພື່ອທີ່ວ່າຈະເຮັດໃຫ້ສາມາດເກັບກູ້ UXO ອອກ ຈາກພື້ນທີ່ເພື່ອການກະເສດໄດ້ເພີ່ມຂຶ້ນອີກ 183,000 ເຮັກຕ້າພາຍໃນປີ 2020 ໃນຂະນະ ທີ່ໃນໄລຍະ 5 ປີທີ່ຜ່ານມານັ້ນ ລາວກໍໄດ້ຮັບການຊ່ວຍເຫລືອຈາກຕ່າງປະເທດໂດຍສະເລ່ຍ 19 ລ້ານໂດລາໃນແຕ່ລະປີ ສ່ວນສະຫະລັດນັ້ນກໍໄດ້ໃຫ້ການຊ່ວຍເຫລືອໄປແລ້ວຫລາຍ ກວ່າ 30 ລ້ານໂດລາ ນັບຈາກປີ 1996 ເປັນຕົ້ນມາ